**Назвы Ісуса Мэсіі ў Ісаі 9:6-7**

Мы ўсе жывём у сваім асяродзьдзі і ўвогуле імкнёмся да адных і тых жа мэтаў. Інакш кажучы, мы ўсе аднолькава шукаем і імкнёмся да асаблівых унівэрсальных каштоўнасьцяў як прыкладам – да душэўнага супакою і пэрсанальнага шчасьця, суцяшальнага дагляду ад бацькоў і пазьней ад іншых людзей, запэўненьня ў тым, што ўсё выйдзе добра і шчасьліва для нас. Усе такія каштоўнасьці мы найчасьцей шукаем з надзеяй, што таксама будзем мець сяброў, зь якімі можам раіцца пры складаных жыцьцёвых справах. Нам патрэбныя людзі, якія прайшлі ўсялякія жыцьцёвыя перажываньні, дасягнулі нейкага досьвіту і валодаюць жыцьцёвай мудрасьцю. Такія ж, мы лічым, могуць парадзіць нам, як і што рабіць, калі сустракаем цяжкія часы. Так, мы маглі б дабавіць да гэтага сьпісу розныя іншыя каштоўнасьці, але гэта ўжо служыць адэкватным пералічэньнем фактараў, што адкажуць на нашыя пэрсанальныя патрэбы.

Мы нядаўна сустрэлі новы год і адсьвяткавалі Раство Хрыстова. І ў сувязі з гэтымі сьвятамі мы можам суцяшацца падбадзёрлівымі словамі ў сьвятой Бібліі, якія адказваюць на нашыя духоўныя патрэбы і жаданьні. Я маю на ўвазе прарочыя словы, запісаныя некалькі стагоддзяў да нараджэньня Ісуса Хрыста, якія выказваюць мэту прыходу Ісуса Хрыста. У дзевятым разьдзеле Кнігі прарока Ісаі мы чытаем: «Дзіця нарадзілася нам, Сын дадзены нам, улада на плячах Ягоных, і назавуць Яго: Цудоўны Дарадца, Бог Магутны, Бацька Вечнасьці, Князь Супакою. Вялікая будзе ўлада Ягоная, і супакою ня будзе канца на пасадзе Давіда і ў валадарстве Ягоным, якое Ён паставіць моцна і ўмацуе судом і праведнасьцю ад цяпер і на вякі».[[1]](#footnote-1) У кантэксьце словы гэтыя былі непасрэдна выказаны і накіраваны ізраільскаму народу, які перажываў жудасны прыгёт ад іншых народаў. Бог таксама перажываў за іх, але бяда была ў тым, што ізраільскі народ таго часу адступаў ад Госпада Бога, нават перастаў Яго шукаць. Пішацца ў Кнізе Ісаі: «Госпад падняў прыгнятальніка Рэцына на яго і ворагаў ягоных павярнуў на яго. Сірыю – з усходу, а філістынцаў – з захаду, і яны жэрлі Ізраіля поўнай пашчай. Пры ўсім гэтым не адвярнуўся ад іх гнеў Ягоны (то бок – Божы), і яшчэ выцягнутая рука Ягоная, але народ не павярнуўся да Таго, Хто пабіў яго, і Госпада Магутнасьцяў яны не шукалі».[[2]](#footnote-2)

Гады працякалі і былі тыя моманты ў гісторыі габрэйскага народа, калі Бог праяўляў Сваю любоў і ахову над ім, але таксама Ён дапускаў тыя ж сумныя часіны выпрабаваньня. Хоць яно так і было ў той час, словы, запісаныя Ісаяй аб будучым Мэсіі, заставаліся перад народам. Бог паабяцаў паслаць ім Свайго выбранага Мэсію, Які меўся паказаць ізраільцянам і ўсім нам Бога і навучыць нас, як нам трэба жыць згодна Божым запаведзям. Таксама Ён павінен быў прыйсьці з другой нечаканай для нас мэтай – каб памерці ахвярнай сьмерцю за ўсіх нас людзей і даць кожнаму чалавеку магчымасьць атрымаць дараваньне грахоў, мэтанакіраванае жыцьцё тут на зямлі і пасьля – вечнае жыцьцё ў Божым Царстве па веры ў Збаўцу Хрыста. Зь якімі дабраславеньнямі павінен быў прыйсьці Хрыстос?

Перш за ўсё сказана, што Мэсія стане Магутным Богам для нас. І сапраўды Ён стаў для кожнага з нас вернікаў тым вялікім і магутным Богам. У некаторых месцах Сьвятога Пісаньня ясна паказана, што Ісус Хрыстос зьяўляецца і Богам і чалавекам. Ён ёсьць тым моцным Богам для кожнага, хто зьвяртаецца да Яго з просьбай дараваньня грахоў і новага духоўнага жыцьця па веры ў Яго. Габрэйскае слова тут жа “ґебор” са значэньнем “герой” ўказвае на Яго як на таго магутнага і вялікага Героя і здольнага Змагара за нас. Будучы нашым Змагаром, Хрыстос застаецца з намі пастаянна і абараняе нас ад усякай небясьпекі, якая магла б пашкодзіць нам. Ён дапамагае нам не здавацца спакусам, умацоўвае нас пры змаганьні супроць усякага зла. У кнізе Выхад, у пятнаццатым разьдзеле мы чытаем пра Бога і Хрыста цікавыя словы, якія прадстаўляюць Яго як таго магутнага Змагара за нас. Старазапаветны прарок Майсей засьведчыў пра Бога словамі праслаўленьня пасьля таго, як ўвесь ізраільскі народ адступіўся да Чырвонага мора, дзе загінула войска эгіпецкага фараона. Мы чытаем: «Тады засьпяваў Майсей і сыны Ізраіля гэты сьпеў Госпаду, і сказалі, кажучы: засьпяваю Госпаду, бо, узьвялічваючыся, узьвялічыўся Ён; каня і вершніка ягонага ўкінуў у мора. Сіла мая і песьня – Госпад, і Ён стаўся для мяне збаўленьнем. Ён – Бог мой, і я ўслаўляю Яго; Ён – Бог бацькі майго, і я ўзвышаю Яго. Госпад ёсьць Муж вайны, Госпад – імя Ягонае».[[3]](#footnote-3) Калі гаворыцца, што Бог ёсьць тым Мужам вайны, то як раз тут жа ўжываецца габрэйскі тэрмін «ґебор». Госпад заступаўся за ізраільскі народ, калі ён шукаў Яго і спадзяваўся на Ягоную дапамогу. Апостал Павал піша пра вялікую сілу Збаўцы Ісуса Хрыста ў Пасланьні да каласянаў: «Ён ёсьць вобраз Бога нябачнага, Першародны ўсякага стварэньня; бо ў Ім створана ўсё што ў небе і што на зямлі – бачнае і нябачнае, ці то пасады, ці то панаваньні, ці то начальствы, ці то ўлады. Усё празь Яго і для Яго створана; і Ён ёсьць перад усім, і ўсё ў Ім стаіць... бо ў Ім жыве ўся поўня Боства цялесна, і вы напоўненыя ў Ім, Які ёсьць галава ўсякага начальства і ўлады».[[4]](#footnote-4) Мы ўсе маем патрэбу ў змагару за нас і тым змагаром стаў Ісус Хрыстос.

Другое, што мы заўважаем, зводзіцца да таго, што абяцаны ў Кнізе Ісаі Мэсія стане для многіх Бацькам вечнасьці, ці як перакладаюцца гэтыя словы ў іншых вэрсіях Бібліі – Ён стане нашым «вечным Бацькам». Калі мы думаем пра бацьку тут на зямлі, дык ведаем, што ў кожнага чалавека была і маці, і бацька. Бацькам можа быць той, хто разам з жонкай зачалі і нарадзілі свайго сына або дачку. Але мы таксама разумеем, што ў асаблівых абставінах бацькам можа быць той, хто апякуе чужую яму асобу, прымае і вылівае сваю любоў на таго, хто ня ёсьць ягоным сынам або дачкой. Такі бацька выбірае, каго прыме ў лона сваіх улюбёных і тую ж асобу любіць сваёй шчырай любоўю. І ці ж ня так сталася з намі, пасьлядоўнікамі Хрыста? Памятайма, што ў Слове Божым сказана, што мы былі Богам прадвызначаны на ўсынаўленьне і ўдачарэньне.[[5]](#footnote-5) Ён нас прыняў ў Сваю сям'ю ўлюбёных, калі мы ўверавалі ў Яго.

Варта тут жа таксама адзначыць, што Хрыстос прыйшоў да нас як наш Бацька з тою мэтаю, каб даць кожнаму з нас новае жыцьцё, жыцьцё з унутранымі духоўнымі зьменамі і каб мы жылі згодна з прыцыпамі Ягонай сьвятасьці і праведнасьці. Ён сышоў на зямлю не дзеля таго, каб нас асудзіць, а каб нас збавіць ад нашых грахоў і даць нам надзею на шчасьлівае існаваньне ў Ягоным Царстве. У Дабравесьці паводле Яна мы чытаем, што «не паслаў Бог Сына Свайго ў сьвет, каб судзіць сьвет, але каб сьвет быў збаўлены празь Яго. Хто верыць у Яго, ня судзіцца, а хто ня верыць у Яго, той ужо асуджаны, бо не паверыў у імя адзінароднага Сына Божага».[[6]](#footnote-6) Ісус Хрыстос нарадзіўся ў Бетляеме дзеля таго, каб адкрыць усім нам шлях да збаўленьня і сапраўднага шчасьлівага і значымага жыцьця. Ён ёсьць нашым вечным Бацькам, Які нас даглядае, ахоўвае і задавольвае ўсе нашыя патрэбы. Ён нас любіць Сваёю вечнаю любоўю і трымае нас у Сваіх руках. Слава і падзяка Яму за такую заклапочанасьць па нас!

Але ідзём далей. Сказана, што абяцаны Мэсія стане для нас цудоўным Дарадцам. Гэта гаворыць аб тым, што Хрыстос валодае найвышэйшымі ведамі аб ўсім, што бывае ў сусьвеце. Ён ведае ўсё, што існуе і збываецца ў нашым жыцьці. Мудрэйшага за Божага Сына ніхто з нас ня можа быць. Уся мудрасьць засяроджана ў Хрысьце і, таму, прарок Ісая называе Яго нашым цудоўным Дарадчыкам. Узровень ведаў у Хрыста пераступае ўсе межы чалавечага знаньня… бо ці ж ня Ён стварыў сусьвет, зямлю і ўсе формы жыцьця на зямлі. Гэта значыць, што Госпад поўнасьцю разумее нашыя асобныя цяжкасьці і здольны зьмяніць ход нашага жыцьця ды павярнуць да лепшых вынікаў. Ён валодае найвышэйшай мудрасьцью і гатовы навучаць нас, як трэба жыць для нашага вечнага дабра, калі мы верым у Яго і спадзяёмся на Яго ва ўсіх справах жыцьця? Збаўца Хрыстос усё бачыць, усё ведае і разумее ўсе працэсы, што адбываюцца на зямлі і ў нашых душах. І раз Ён Творца ўсяго і ўсіх, то Ён можа стаць нашым цудоўным дарадцам. Зразумела так! Хрыстос ня толькі ведае ўсе ісьціны, Ён сам зьяўляецца ісьцінай. Гэтую думку Ён выказаў аднойчы сказаўшы: «Я ёсьць шлях, і праўда, і жыцьцё; ніхто не прыходзіць да Айца, калі не празь Мяне».[[7]](#footnote-7) Калі хто хоча пазнаёміцца з Богам, ён гэта робіць праз Ісуса Хрыста, бо Хрыстос зьяўляецца тым шляхам да Бога, праўдаю і крыніцай жыцьця. Раз Хрыстос ўсяведны, то Ён можа стаць тым найлепшым дарадчыкам любому з нас. Лепшага дарадчыка мы ня знойдзем і Ён запрашае кожнага з нас зьвяртацца да Яго, калі мы маем патрэбу ў Ягонай парадзе і дабраслаўленьні: «Прыйдзіце да Мяне ўсе спрацаваныя і абцяжараныя, і Я дам вам супакой. Вазьміце ярмо Маё на сябе і навучыцеся ад Мяне, бо Я — ціхі і пакорнага сэрца, і знойдзеце супакой душам вашым, бо ярмо Маё добрае, і цяжар Мой лёгкі».[[8]](#footnote-8)

І яшчэ адна рыса характару ў Мэсіі Хрыста, што памагае нам жыць шчасьліва. Ён аказваецца Князем супакою для тых, хто верыць і спадзяецца на Яго. Мы ўсе пераносім складаныя моманты, калі страчваем супакой і сэнс ўсякага суцяшэньня. Мы сустракаем свае цяжкасьці і ня ведаем, як рэагаваць і што далей рабіць. Узьнікаюць канфлікты ў сямейным жыцьці, дзеці не пагаджаюцца з бацькамі, муж з жонкай сварацца. Ня раз на месцы працы адсутнічае цішыня і лагоднасьць. У нашым сьвеце мы заўважаем адсутнасьць супакою і міру паміж краінамі і іхнімі ўрадамі. Пры ўсім гэтым Хрыстос заклікае нас да Сябе, каб мы ў малітвах Яму спазнавалі і адчувалі Ягоны супакой. Перад Сваім укрыжаваньнем Хрыстос сказаў вучням: «Вось, прыходзіць гадзіна, і ўжо прыйшла, калі вы расьсеецеся кожны ў свой бок і пакінеце Мяне аднаго, але Я не адзін, бо Айцец са Мною. Гэта сказаў Я вам, каб мелі супакой ува Мне. У гэтым сьвеце гора мець будзеце, але будзьце ўпэўненыя ў тым, што Я перамог сьвет... Супакой пакідаю вам, супакой Мой даю вам, – ня так, як сьвет дае, Я даю вам. Няхай не трывожыцца сэрца вашае і не палохаецца».[[9]](#footnote-9) Так, толькі зьвяртаючыся да Яго, мы знаходзім супакой для сваёй душы!

Паважаныя слухачы, мы толькі што адсьвяткавалі той выдатны дзень, калі прыпомнілі нараджэньне Збаўцы Ісуса Хрыста ў Бетляеме. І з радасьцю адсьвяткавалі яго, а ці мы спыніліся ў сваіх разважаньнях ды ці задумалі аб тым, дзеля чаго Хрыстос прыйшоў на сьвет? Згодна сказанаму ў Кнізе прарока Ісаі, Мэсія прыйшоў з тою мэтаю, каб стаць для кожнага з нас цудоўным Дарадчыкам, магутным Богам, вечным Бацькам і Князем супакою. Ён запрашае кожнага нас навярнуцца да Яго зь вераю і са спадзяваньнем на Яго як Збаўцу і Уладара нашых сэрцаў. Ці Ён зьяўляецца для цябе і мяне, паважаны слухачу, усім тым, што было сказана пра Яго? Калі не, то трэба навярнуцца да Хрыста, адкрыць сваё сэрца Яму і пайсьці ўсьлед за Ім. Трэба чытаць Ягонае Слова – Біблію. Будзьма далей славіць Яго, зьвяртацца да Яго і прасіць Ягонага кіраваньня ў нашых жыцьцях. Гэта напоўніць нас Ягонай радасьцю і суцяшэньнем і дапаможа нам жыць паводле Ягоных запаведзяў. Наша надзея – на Яго. Дапамажы нам у гэтым, Ісусе Хрысьце! Амэн.

1. Ісаія 9:6-7 [↑](#footnote-ref-1)
2. Там жа 9:11-13 [↑](#footnote-ref-2)
3. Кніга Выхад 15:1-3 [↑](#footnote-ref-3)
4. Пасланьне да каласянаў 1:17-18 і 2:9-10 [↑](#footnote-ref-4)
5. Пасланьне да каласянаў 1:5 [↑](#footnote-ref-5)
6. Дабравесьце паводле Яна 3:17-18 [↑](#footnote-ref-6)
7. Там жа, 14:6 [↑](#footnote-ref-7)
8. Дабравесьце паводле Мацьвея 11:28-30 [↑](#footnote-ref-8)
9. Дабравесьце паводле Яна 16:32-33 і 14:27 [↑](#footnote-ref-9)